代贈
作者：張耒
朝代：宋

paragraphs: 洞房飛香作春霧，仙人勸酒香中語。
明眸第二紫雲娘，鶯學歌聲柳如舞。
蹙眉長歌澧有蘭，銀鈎請君春草篇。
繁弦高張燭燒夜，玉壺未盡參在天。
春泥雪消淮上路，東風浪頭驚客艣。
惱公舊事幾夢魂，過眼相逢一風雨。
黄流清洛上天漢，吳山洞庭藏水府。
謾題詩句寄歸舟，江口風狂那得渡。